b'\n_START_ARTICLE_\nGemini Observatory\n_START_PARAGRAPH_\nGemini Observatory er et internationalt astronomisk observatorium. To 8,1 meters identiske teleskoper p\xc3\xa5 hver sin halvkugle d\xc3\xa6kker tilsammen den nordlige og den sydlige stjernehimmel, bortset fra deklinationer over +79\xc2\xb0 og under -89\xc2\xb0. Teleskoperne blev bygget og drives af USA, Storbritannien, Canada, Chile, Brasilien, Argentina og Australien. Forskergrupper tildeles observationstid efter deres hjemlandes finansielle bidrag, men deltagere fra andre lande deltager ogs\xc3\xa5 bl.a. den danske astronom dr. Inger J\xc3\xb8rgensen._NEWLINE_Modsat mange andre store teleskoper er Geminis spejle overfladebelagt med s\xc3\xb8lv, for at kunne anvendes til observationer i det n\xc3\xa6r-infrar\xc3\xb8de omr\xc3\xa5de. En overfladebel\xc3\xa6gning af aluminium er normalt godt nok til observationer i det optiske omr\xc3\xa5de, da det reflekterer 97\xc2\xa0% af lyset. De sidste tre procent opvarmer spejlet og udsendes som infrar\xc3\xb8d str\xc3\xa5ling. En s\xc3\xb8lvbel\xc3\xa6gning reflekterer 99\xc2\xa0% af infrar\xc3\xb8de lys og emitterer den sidste procent som varmestr\xc3\xa5ling (st\xc3\xb8j). Forskellen svarer til et 13\xc2\xa0% st\xc3\xb8rre hovedspejl med aluminium. Ulempen er bl.a. at s\xc3\xb8lv har en tendens til at korrodere og derfor m\xc3\xa5 beskyttes af et lag transparent kunststof: SiN\xe2\x82\x93. Hvert hovedspejl p\xc3\xa5 ca. 50 m\xc2\xb2 er kun d\xc3\xa6kket af ca. 50 gram s\xc3\xb8lv._NEWLINE_De n\xc3\xa6rinfrar\xc3\xb8de observationer d\xc3\xa6kker over det svage lys fra brune dv\xc3\xa6rge i kredsl\xc3\xb8b om klare stjerner og fjerne galakser, der pga. r\xc3\xb8dforskydningen ses bedst i det infrar\xc3\xb8de omr\xc3\xa5de.\n_START_SECTION_\nGemini North\n_START_PARAGRAPH_\nDet nordlige teleskop ligger p\xc3\xa5 Mauna Kea, Hawaii, i 4213 m h\xc3\xb8jde. Det havde First Light i januar 1999 og i 2004 blev aluminiumsbel\xc3\xa6gningen udskiftet med en s\xc3\xb8lvbel\xc3\xa6gning.\n_START_SECTION_\nGemini South\n_START_PARAGRAPH_\nDet sydlige teleskop ligger p\xc3\xa5 Cerro Pach\xc3\xb3n, Chile, i 2722 m h\xc3\xb8jde. Det havde First Light i 2000 og i 2004 blev aluminiumsbel\xc3\xa6gningen udskiftet med en s\xc3\xb8lvbel\xc3\xa6gning.'